Diari Oficial de la Generalitat Valenciana


Sumari del DOGV 5984, del 30-03-2009 (2009/3399)

ORDE de 10 de març de 2009, de la Conselleria de Cultura i Esport, per la qual es convoquen ajudes per a la realització d'actuacions arqueològiques i paleontològiques a la Comunitat Valenciana.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5984

Data del DOGV
:   30-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3399


Data del document
:   10-03-2009

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * ajuda pública
    * associació
    * arqueologia
    * administració local
    * societat sense fins de lucre
    * suport econòmic
    * ciències de la terra
    * protecció del patrimoni

ORDE de 10 de març de 2009, de la Conselleria de Cultura i Esport, per la qual es convoquen ajudes per a la realització d'actuacions arqueològiques i paleontològiques a la Comunitat Valenciana. [2009/3399]
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per la Llei Orgànica 1/2006, de 10 d'abril, establix en l'article 49.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u de l'article 149 de la Constitució espanyola. Estes funcions són assignades a la Conselleria de Cultura i Esport pel Decret 7/2007, de 28 de juny, del president de la Generalitat, pel qual es determinen les conselleries en les quals s'organitza l'administració de la Generalitat (DOCV 5545, de 29.06.2007).
D'acord amb el que establixen la Llei 38/2003, de 17 de novembre, General de Subvencions, i l'article 91 de la Llei 4/1998, de 11 de juny, de la Generalitat Valenciana, del Patrimoni Cultural Valencià, i amb la finalitat de difondre, promoure i conservar el patrimoni cultural valencià, la Conselleria de Cultura i Esport ha de convocar anualment els corresponents concursos públics per a la concessió d'ajudes dirigides al finançament d'actuacions arqueològiques i paleontològiques.
Com a resposta a la riquesa arqueològica de la nostra comunitat, així com a la tradició investigadora en este àmbit, i a fi d'obtindre resultats òptims en el coneixement i la conservació del patrimoni arqueològic i paleontològic, fent ús de les facultats conferides per l'article 28 de la Llei 5/1983, de 30 de desembre, del Consell,
ORDENE
Primer
Es convoquen ajudes per a la realització d'actuacions arqueològiques i paleontològiques, i s'aproven les bases per les quals es regix esta convocatòria, que figuren com a annex I de la present orde, així com els annexos II, III, IV, V, VI, VII, VIII i IX.
Segon
L'import total de les ajudes és de 235.373,77 euros, que han de ser satisfets a càrrec de línia T.1617 del programa 83.15.03.683.11.7 del pressupost de la Generalitat per al 2009.
Tercer
La present convocatòria no necessita ser notificada a la Comissió Europea, ja que no complix tots els requisits de l'apartat 1 de l'article 87 del Tractat CE, perquè no interferix en el tràfic ni, per tant, en la competència pel fet que té com a finalitat exclusiva la restauració i la posada en valor de patrimoni cultural ja existent i per l'escàs import de les ajudes, tot això d'acord amb el que disposa l'article 7.4 del Decret 147/2007, de 7 de setembre, del Consell, en relació amb el que establix l'article 3.4 de la mateixa norma.
DISPOSICIONS FINALS
Primera
Es delega en la directora general de Patrimoni Cultural Valencià la facultat de concedir estes ajudes i de dictar les resolucions necessàries per al desplegament i l'execució de la present orde.
Segona
La present orde produirà efectes des de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció contenciosa administrativa, contra la present orde, que posa fi a la via administrativa, es podrà presentar potestativament recurs de reposició, o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
Les administracions publiques només podran interposar recurs contenciós administratiu en la forma i els terminis previstos en els articles 44 i 46.6 de la Llei Reguladora de la Jurisdicció contenciosa administrativa.
València, 10 de març de 2009
La consellera de Cultura i Esport,
TRINIDAD MARÍA MIRÓ MIRA
ANNEX I
Bases per a la concessió d'ajudes per a la realització d'actuacions arqueològiques i paleontològiques a la Comunitat Valenciana
Primera. Objecte
L'objecte d'estes ajudes és cofinançar les actuacions arqueològiques i paleontològiques de la Comunitat Valenciana proposades per municipis i entitats sense ànim de lucre.
Segona. Beneficiaris
Poden optar a estes ajudes els ajuntaments i les entitats sense ànim de lucre amb finalitat arqueològica i paleontològica que disposen de personal tècnic adequat i que no gaudisquen d'ajudes finançades a càrrec del mateix programa del pressupost de la Generalitat Valenciana per al 2009.
Tercera. Formalització de sol·licituds, termini de presentació i documents que s'han d'adjuntar preceptivament a les sol·licituds
1. Les sol·licituds s'han de formular segons el model de l'imprés normalitzat que s'adjunta a la present orde com a annex II i que figura en l'adreça d'Internet http://www.cult.gva.es/dgpa/, i s'han de dirigir a la Conselleria de Cultura i Esport, Direcció General de Patrimoni Cultural Valencià. Les sol·licituds, segons el model normalitzat, també estaran a disposició dels interessats a les dependències centrals de la Direcció General de Patrimoni Cultural Valencià i a les Direccions Territorials de Cultura i Esport.
2. Les sol·licituds han de ser subscrites pels qui exercixen la representació en cada cas, d'acord amb la normativa d'aplicació.
3. Les sol·licituds s'han d'acompanyar amb la documentació que s'indica en els annexos III, IV, V, VI, VII, VIII i IX.
4. Les sol·licituds han d'incloure les mencions següents i s'han d'acompanyar necessàriament amb els documents següents:
a) El cost total de l'actuació proposada.
b) L'acreditació de l'existència de la institució sense ànim de lucre mitjançant un certificat actualitzat expedit pel Registre de Fundacions, acreditatiu de la inscripció de l'entitat en eixe registre, en el cas que es tracte d'una entitat d'este tipus; i si és el cas, una fotocòpia compulsada dels estatuts pels quals es regix l'activitat de l'entitat, on ha de constar explícitament la inexistència de l'ànim de lucre.
c) L'acreditació de la capacitat de la persona que signa la sol·licitud per a representar l'ajuntament o l'entitat sense ànim de lucre, que pot consistir en un document públic o, almenys, un certificat de l'acord, adoptat per l'òrgan de govern corresponent, en què es faculta la persona representant per a subscriure la sol·licitud, acompanyat amb la fotocòpia compulsada del DNI de la persona sol·licitant.
d) L'acreditació que el sol·licitant de la subvenció es troba al corrent en les obligacions tributàries i amb la Seguretat Social. La presentació de la sol·licitud per part del sol·licitant de la subvenció comportarà l'autorització a la Conselleria de Cultura i Esport perquè obtinga de forma directa, a través de certificats telemàtics, l'acreditació del compliment de les obligacions tributàries i amb la Seguretat Social en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General de Patrimoni Cultural Valencià es reserva el dret de reclamar el sol·licitant si la informació obtinguda presenta alguna incidència. No obstant això, el sol·licitant podrà denegar expressament el consentiment, i aleshores haurà d'aportar els certificats següents:
- Certificat positiu de l'Agència Estatal d'Administració Tributària que acredite que el sol·licitant està al corrent en les seues obligacions.
- Certificat de la Tresoreria General de la Seguretat Social acreditatiu que el sol·licitant es troba al corrent en el compliment de les obligacions amb la Seguretat Social.
- Certificat de les direccions territorials de la Conselleria d'Economia, Hisenda i Ocupació acreditatiu que el sol·licitant no té deutes tributaris amb la Generalitat.
e) L'acreditació de no incórrer en les prohibicions establides en l'article 13, paràgrafs segon i tercer, de la Llei 38/2003, de 17 de novembre, General de Subvencions, en la forma prevista en l'article 13, paràgraf seté, de la mateixa llei, per mitjà de testimoni judicial, certificat telemàtic o transmissió de dades, o certificat administratiu. I quan el dit document no puga ser expedit per l'autoritat competent, podrà ser substituït per una declaració responsable segons el model normalitzat inclòs en l'annex IX.
f) El compromís dels ajuntaments o de les entitats sense ànim de lucre relatiu al cofinançament absolut i incondicional amb fons propis d'un mínim del 25% del cost total de l'actuació proposada, que s'haurà d'acreditar en tots els casos: els ajuntaments amb un certificat de l'acord municipal adoptat al respecte, en què s'ha de fer constar expressament que hi ha crèdit en el pressupost de la corporació municipal per al cofinançament en els termes indicats, a càrrec de la partida pressupostària corresponent, o mitjançant un informe de l'interventor de l'ajuntament.
g) El document de cessió de drets de propietat intel·lectual que s'adjunta com a annex VIII, firmat per cada un dels directors de les actuacions.
5. Les sol·licituds han de presentar-se al Registre General d'esta conselleria, a les direccions territorials de Cultura i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Després de presentada i registrada degudament la sol·licitud, podrà enviar-se per fax a l'òrgan convocant al número 504922819.
6. Només s'admetrà una sol·licitud per entitat sol·licitant.
7. Les sol·licituds han de presentar-se en el termini de vint dies naturals a partir de l'endemà de la publicació d'esta convocatòria en el Diari Oficial de la Comunitat Valenciana.
8. D'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no complix els requisits o no s'hi adjunten els documents que s'assenyalen en esta base, es requerirà a l'interessat que, en el termini de deu dies, corregisca les mancances o adjunte els documents preceptius, amb la indicació que si no ho fera, es consideraria que hauria desistit de la seua petició.
Quarta. Dotació de les ajudes
La quantitat màxima que percebran les entitats que resulten beneficiades per l'atorgament de la subvenció no podrà superar en cap cas els 15.000 euros.
Cinquena. Criteris de prioritat
Les ajudes s'han de concedir d'acord amb els criteris següents, enumerats per orde d'importància:
1) Projectes que preveuen un pla director, la posada en valor del jaciment, musealització, activitats de difusió etc., és a dir, les sol·licituds que comporten la rendibilitat social del jaciment. Es baremarà fins un màxim de 10 punts.
2) Actuacions de conservació i preservació. Es baremarà fins un màxim de 8 punts.
3) Conveniència i interés científic de l'actuació. Es baremarà fins un màxim de 6 punts.
4) Aportació innovadora al coneixement. Es baremarà fins un màxim de 4 punts.
La puntuació màxima que es podrà aconseguir serà de 28 punts.
Sisena. Tramitació, instrucció i resolució de la convocatòria
1. El servici encarregat de la instrucció i tramitació del procediment és el Servici de Patrimoni Arqueològic, Etnològic i Històric de la Direcció General de Patrimoni Cultural Valencià.
2. Per a la valoració i selecció de les sol·licituds, es constituirà una comissió avaluadora formada per la cap de l'Àrea de Patrimoni Cultural i Museus, que actuarà com a presidenta, la cap del Servici de Patrimoni Arqueològic, Etnològic i Històric, i tres tècnics designats per la directora general de Patrimoni Cultural Valencià, un dels quals haurà d'actuar com a secretari.
3. La presidenta de la comissió avaluadora elevarà una proposta a la directora general de Patrimoni Cultural Valencià, que resoldrà per delegació de la consellera de Cultura i Esport. La resolució serà publicada en el Diari Oficial de la Comunitat Valenciana atenint-se al que establix l'article 18 de la Llei 38/2003, de 17 de novembre, General de Subvencions.
4. La resolució es dictarà i es notificarà en el termini màxim de tres mesos a comptar des de la publicació de la present orde. En el cas de no dictar-se una resolució en este termini, es consideraran desestimades les sol·licituds.
5. La motivació de la resolució que s'adopte quedarà acreditada en l'expedient.
Setena. Modificació de la resolució de concessió
Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de concessió, observant-se en qualsevol cas el principi de proporcionalitat.
L'import de les ajudes en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat subvencionada.
Huitena. Obligacions dels beneficiaris
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques, i en particular a les que fa referència l'article 14 de la Llei 38/2003, de 17 de novembre, General de Subvencions.
2. Els beneficiaris de la subvenció podran subcontractar l'execució total de l'actuació que constituïx l'objecte de la subvenció atenint-se al que disposa l'article 29 de la Llei 38/2003, de 17 de novembre, General de Subvencions.
3. En particular, tots els beneficiaris d'estes ajudes queden obligats, d'acord amb el que establix l'article 14 de la Llei 38/2003, de 17 de novembre, General de Subvencions, a:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions, així com complir les obligacions previstes en la Llei del Patrimoni Cultural Valencià, la Llei 4/1998, d'11 de juny, de la Generalitat, i l'Orde de 31 de juliol de 1987 (DOGV 13.08.1987), de la Conselleria de Cultura, Educació i Ciència, per la qual es regula la realització d'activitats arqueològiques a la Comunitat Valenciana.
b) Acreditar davant de la Conselleria de Cultura i Esport el compliment dels requisits i les condicions, així com la realització de l'activitat i el compliment de la finalitat, que determinen la concessió o el gaudi de la subvenció.
c) Sotmetre's a les actuacions d'inspecció que efectue la Direcció General de Patrimoni Cultural Valencià, així com a qualsevol altra de comprovació i control financer que puga realitzar la Intervenció General de la Generalitat, aportant tota la informació que li siga requerida en l'exercici de les actuacions anteriors.
d) Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen l'activitat subvencionada per a la mateixa finalitat. A este efecte, el secretari de la corporació o institució beneficiària haurà d'emetre un certificat comprensiu de les subvencions, ajudes o aportacions de qualsevol tipus obtingudes d'altres persones públiques o privades per a finançar l'actuació. La comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts, d'acord amb el que establix l'article 14.d de la Llei 38/2003, de 17 de novembre, General de Subvencions.
e) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable al beneficiari en cada cas, amb la finalitat de garantir l'adequat exercici de les facultats de comprovació i control.
f) Conservar els documents justificatius de l'aplicació dels fons rebuts, incloent-hi els documents electrònics, en la mesura que poden ser objecte de les actuacions de comprovació i control.
g) Adoptar les mesures de difusió contingudes en l'apartat 4 de l'article 18 de la Llei General de Subvencions. En este sentit, la institució beneficiària es compromet a mencionar que ha gaudit d'una ajuda concedida per la Conselleria de Cultura i Esport en qualsevol publicació resultant de l'activitat per a la qual es va concedir l'ajuda.
h) Les obligacions establides amb caràcter general en l'article 31.4 de la Llei 38/2003, de 17 de novembre, General de Subvencions.
i) Justificar la realització de l'activitat en un termini comprés entre la data de la notificació de la concessió de la subvenció i el dia 31 d'octubre de 2009 (ambdós inclusivament). A este efecte, hauran de presentar la documentació següent:
- Compte justificatiu, que necessàriament haurà d'incloure la declaració de les activitats realitzades que hagen sigut finançades amb la subvenció i del seu cost, amb el desglossament de cada una de les despeses fetes.
- Document comptable de reconeixement de l'obligació o còpia degudament legalitzada (només per als ajuntaments) i, a més, factures i tots altres documents de valor probatori equivalent amb validesa en el tràfic jurídic mercantil o amb eficàcia administrativa. També podrà efectuar-se l'acreditació per mitjà de factures electròniques, sempre que complisquen els requisits exigits perquè siguen acceptades en l'àmbit tributari. Quan les activitats hagen sigut finançades a més amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons a les activitats subvencionades.
- Informe preliminar a què fa referència l'article 15 de l'Orde de 31 de juliol de 1987, de la Conselleria de Cultura, Educació i Ciència, per la qual es regula la concessió d'autorització per a la realització d'activitats arqueològiques a la Comunitat Valenciana (DOCV núm. 645, de 13.08.1987).
- Acreditació de trobar-se al corrent en les obligacions tributàries amb l'administració tributària estatal i de la comunitat autònoma valenciana i amb la Seguretat Social, en els termes i la forma que establixen la Llei 38/2003, de 17 de novembre, General de Subvencions, i els articles 22 i 23 del Reial Decret 887/2006, de 21 de juliol, pel qual s'aprova el Reglament de la llei esmentada. Quedaran exonerades, amb caràcter general, del compliment de la dita acreditació les entitats locals. Si el certificat acreditatiu de la dita circumstància no és expedit en el termini màxim previst en l'article 22.2 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, s'haurà d'adjuntar inicialment a la sol·licitud de subvenció l'acreditació d'haver sol·licitat el certificat, que caldrà aportar posteriorment tan prompte com siga expedit per l'òrgan corresponent.
Novena. Pagament de les ajudes
El pagament de l'ajuda concedida es farà efectiu després de l'aportació per part del beneficiari de la documentació a què es referix la base huitena, apartat i.
Deu. Reintegrament de quantitats percebudes
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda fins a la data en què s'acorde la procedència del reintegrament, de conformitat amb el que establix l'article 37 de la Llei 38/2003, de 17 de novembre, General de Subvencions, en els casos següents:
a) Obtenció de la subvenció falsejant les condicions requerides o ocultant les que ho hagueren impedit.
b) Incompliment total o parcial de l'objectiu, de l'activitat, del projecte o del comportament que fonamenten la concessió de la subvenció.
c) Incompliment de l'obligació de justificació, o la justificació insuficient.
d) Incompliment de l'obligació d'adoptar les mesures de difusió contingudes en la base novena.
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals.
f) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
g) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, diferents dels anteriors, quan d'això derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals.
h) L'adopció, en virtut del que establixen els articles 87 al 89 del Tractat de la Unió Europea, d'una decisió de la qual es derive una necessitat de reintegrament.
i) En el cas que el compliment del beneficiari s'aproxime de manera significativa al compliment total i acrediten una actuació inequívocament tendent a la satisfacció dels seus compromisos, la quantitat que s'haurà de reintegrar estarà determinada, segons el principi de proporcionalitat, per l'aplicació dels criteris enunciats en el paràgraf n de l'apartat 3 de l'article 17 de la Llei 38/2003, de 17 de novembre, General de Subvencions.
Igualment, en el cas previst en el paràgraf segon de la base setena, quan l'ajuda principal siga de la Generalitat, serà procedent el reintegrament de l'excés obtingut sobre el cost de l'activitat desplegada.
Onze. Inspecció i suport tècnic
La Direcció General de Patrimoni Cultural Valencià podrà inspeccionar i supervisar en qualsevol moment les actuacions arqueològiques i paleontològiques realitzades pels beneficiaris que s'acullen a esta convocatòria.
Dotze. Publicacions
Els beneficiaris es comprometen a mencionar que han gaudit d'una ajuda concedida per la Conselleria de Cultura i Esport en qualsevol publicació que resulte de l'activitat per a la qual es va concedir l'ajuda.
Els autors dels treballs entregats a l'empara d'esta convocatòria es comprometen, com a condició prèvia al pagament de l'ajuda, a cedir gratuïtament i per escrit els drets d'explotació regulats en els articles 17 i següents del Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual, en totes i cada una de les modalitats previstes legalment a escala nacional i internacional, indefinidament i en règim d'exclusivitat.
El document de cessió s'ajustarà al model que figura com a annex VIII i haurà de ser presentat amb la sol·licitud en els termes que preveu la base tercera, número 5, apartat e.
Tretze. Cartell anunciador
Durant l'actuació arqueològica i paleontològica haurà de col·locar-se un cartell anunciador, d'acord amb el disseny, el format i el tipus de suport que facilitarà prèviament als qui resulten beneficiaris la Direcció General de Patrimoni Cultural Valencià, en què necessàriament haurà de figurar el suport de la Generalitat i l'import concedit, el cost del qual serà a càrrec dels beneficiaris de la subvenció.